1962 के युद्ध में चीन ने भारत को करारी शिकस्त दी थी, लेकिन उस युद्ध में हमारे देश के कई जांबाजों ने अपने लहू से गौरवगाथा लिखी थी। आज हम एक ऐसे शहीद की बात करेंगें, जिसका नाम आने पर न केवल भारतवासी बल्कि चीनी भी सम्मान से सिर झुका देते हैं। वो मोर्चे पर लड़े और ऐसे लड़े कि दुनिया हैरान रह गई, इससे भी ज्यादा हैरानी आपको ये जानकर होगी कि 1962 युद्ध में शहीद हुआ भारत माता का यह सपूत आज भी ड्यूटी पर तैनात है और हर बार प्रमोशन मिलता है। उनकी सेना की वर्दी हर रोज प्रेस होती है, हर रोज जूते पालिश किए जाते हैं। उनका खाना भी हर रोज भेजा जाता है और वो देश की सीमा की सुरक्षा आज भी करते हैं। सेना के रजिस्टर में उनकी ड्यूटी की हाजिरी आज भी होती है। अब वो कैप्टन बन चुके हैं। इनका नाम है- कैप्टन जसवंत सिंह रावत। महावीर चक्र से सम्मानित इस फौजी को आज बाबा जसवंत सिंह के नाम से जाना जाता है।